Verðbólga fer yfir níu prósent í júlí ef verðbólguspár Landsbankans og Íslandsbanka verða að veruleika. Forstöðumaður hagfræðideildar Landsbankans reiknar með að verðbólga aukist í júlí og ágúst en hjaðni svo með haustinu.
Hagræðideild Landsbankans spáir því að vísitala neysluverðs hækki um hálft prósentustig milli júní og júlí. Greining Íslandsbanka spáir því svo að vísitalan hækki aðeins meira, um 0,6 prósentustig milli mánaða. Verði spár bankanna að veruleika mælist verðbólga 9,2 eða 9,3 prósent í júlí og hefur þá ekki mælst meiri í tæplega þrettán ár. Samkvæmt nýjustu mælingu er verðbólga 8,8 prósent, sem er langt yfir tveggja komma fimm prósenta verðbólgumarkmiði Seðlabanka Íslands.
Una Jónsdóttir, forstöðumaður hagfræðideildar Landsbankans, segir að útsölur á fötum og skóm komi í veg fyrir enn meiri hækkun á vísitölu neysluverðs í júlí.
En hins vegar er mikill undirliggjandi verðbólguþrýstingur. Húsnæðisverð hefur hækkað talsvert og þó að það séu einhver teikn á lofti um að það fari eitthvað að róast þar, þá gerum við ekki ráð fyrir að það komi endilega fram í mælingum strax. Þannig að það má segja að við gerum ráð fyrir talsverðri verðbólgu núna og aftur í ágúst. En svo vonandi fer verðbólgan smám saman að hjaðna.
Una segir framtíðarþróun verðbólgu byggjast mest á þróun fasteignamarkaðarins, þar sem hann hafi verið stór þáttur í síaukinni verðbólgu.
En við gerum ráð fyrir því að það fari eitthvað að róast. Það eru ákveðin teikn á lofti um að sölutími sé aðeins farinn að lengjast og það sé minna um að íbúðir séu að seljast yfir ásettu verði, fleiri íbúðir til sölu og þess háttar. Þá er það að líkindum þessar aðgerðir Seðlabankans, hækkun á stýrivöxtum og fleira, sem að veldur því að eftirspurnin sé kannski eitthvað aðeins að dragast saman á fasteignamarkaði.